**Charakteristika územia Medzinárodnej biosférickej rezervácie Východné Karpaty**

Biosférické rezervácie vyhlasuje svetová organizácia UNESCO v rámci programu „Človek a biosféra“ (Man and Biosphere) a ich cieľom je skúmať vzťahy medzi človekom a prírodou a napomáhať trvalo udržateľnému životu a rozvoju.

Územie sa rozprestiera v západnej časti Východných Karpát, na území troch krajín: Slovenska, Poľska a Ukrajiny. Do siete biosférických rezervácií bolo zapísané v roku 1992 ako slovensko-poľská biosférická rezervácia, v roku 1998 boli k nej pričlenené chránené územia na Ukrajine, čím vznikla prvá trojstranná biosférická rezervácia na svete.

MBR Východné Karpaty je druhou najväčšou biosférickou rezerváciou v Európe. Rozprestiera sa na ploche 208 089 ha (z toho poľská časť zaberá 52,25%, slovenská časť 19,59% a ukrajinská časť 28,16%) a zahŕňa 6 veľkoplošných chránených území:

* v Poľsku: Bieščadský národný park, Cisniansko-Wetlinský krajinný park, Krajinný park Doliny Sanu
* na Slovensku: Národný park Poloniny s ochranným pásmom
* na Ukrajine: Užanský národný prírodný park, Nadsjanský regionálny krajinný park

**Národný park Poloniny (Slovensko)** vznikol v roku 1997, jeho výmera je 29 805 ha (ochranné pásmo 10 973 ha). Chráni prírodné i kultúrne bohatstvo našich predkov. Predstavuje najväčší komplex pralesov na Slovensku, najväčšia a najznámejšia je Stužica.  Jeho súčasťou sú vzácne  poloninské lúky. Nachádza sa tu Starina – najväčšia Vodárenská nádrž na pitnú vodu na Slovensku. Pýši sa unikátnou bohatou drevenou architektúrou, predovšetkým cerkvami zo 17. a 18. storočia. V roku 1999 mu bol udelený Diplom Rady Európy. Najvyšším vrchom je Kremenec (1210 m n.m.), ktorý je zároveň miestom stretu slovensko-poľsko-ukrajinskej hranice.

**Bieszczadský národný park (Poľsko)** vznikol v roku 1973, jeho súčasná rozloha 27 834 ha. Chráni najcennejšie časti poľských Bieszczad s neopakovateľnými poloninami (Wetlinska polonina, Carynska polonina), s veľkým bohatstvom východokarpatskej prírody. Lesný ekosystém predstavuje 93 % jeho územia. V roku 1998 mu bol udelený Diplom Rady Európy a v roku 2002 obdržal certifikát siete PAN Parks. Najvyšším vrchom národného parku je Tarnica (1346 m n.m.).

**Cisniansko-Wetlinský park krajobrazowy (Poľsko)** vznikol v roku 1992, jeho výmera je 51 146 ha. Chráni prírodné, krajinné, historické i kultúrne hodnoty typické pre Východné Karpaty. Jednou z najväčších atrakcií územia je Bieszczadzka úzkokoľajka z konca 19. storočia. Najvyšším vrchom je Plasza (1162 m n.m.) na poľsko-slovenskom hraničnom hrebeni.

**Park Krajobrazowy Doliny Sanu (Poľsko)** vznikol v roku 1992, jeho výmera je 33 480 ha. Chráni malebné doliny rieky San od jeho prameňov až po Solinské jazero, do ktorého sa vlieva. Bohatstvom je obrovský komplex lesov, ktoré tvoria až 80% územia. Pozoruhodným kultúrnym dedičstvom je bojkovská cerkov v Smolníku. Najvyšším vrchom je Magura Stuposianska (1016 m n.m.).

**Užanský národný park (Ukrajina)** vznikol v roku 1999, jeho výmera je 39 159 ha. Chráni cenné ekosystémy pralesov, ktorých ochrana siaha až do roku 1908, tiež horské lúky – poloniny a mimoriadne vzácne skalné steny na Stinke. Súčasťou územia je drevená architektúra, predovšetkým cerkvi zo 17. a 18. storočia. Zaujímavým miestom je bývalá obec Kňahyňa, kde v roku 1866 spadol meteorit – najväčší v Európe. Najvyšším vrchom je Malá Rawka (1303 m n.m.) na ukrajinsko – poľskom hraničnom hrebeni.

**Nadsjanskyj regionálny krajinný park** **(Ukrajina)** vznikol v roku 1997, jeho výmera je 19 428 ha. S nadväznosťou na Park krajobrazowy Doliny Sanu  v Poľsku chráni prírodné hodnoty územia pozdĺž rieky San, atraktívnu horskú krajinu s prvkami tradičného života a hospodárenia miestnych ľudí.  Vzácnou historickou pamiatkou je opustený drevený kostolík vo vysídlenej obci Sokoliky. Najvyšším vrchom je Buchok (950 m n.m.).

K najväčším prírodným skvostom cezhraničného územia patria lúky nad hornou hranicou lesy – poloniny. Tieto krajinársky atraktívne vysokohorské lúky predstavujú síce len malé percento výmery MBR Východné Karpaty, ale spájajú v sebe najcennejšie druhy vysokohorskej a východokarpatskej fauny a flóry.

Unikátnym prírodným bohatstvom sú tiež pôvodné lesy. Tie, v slovenskej a ukrajinskej časti územia, sú od roku 2007 zapísané v Zozname svetového prírodného dedičstva (Staré bukové pralesy Karpát a ostatných regiónov Európy). Predstavujú zachované dedičstvo pôvodných rozľahlých jedľovo-bukových lesov, tzv. karpatského pralesa, ktoré pred stáročiami pokrývali svahy tohto masívu od úpätia až po hranice holí a polonín.

Na území MBR Východné Karpaty sa potvrdilo vyše 1000 druhov cievnatých rastlín, viac ako 400 druhov machorastov a pečeňoviek, viac ako 500 druhov lišajníkov, približne 1300 druhov húb. Vzácne sú rastlinné druhy radiace sa k endemitom Východných a Južných Karpát, napr.: iskerník karpatský *Ranunculus carpaticus*, čermeľ biely *Melampyrum saxosum*, silenka *Silene dubia,* prilbica chlpatoplodá *Aconitum lasiocarpum* a iné.

MBR Východné Karpaty sa radí k chráneným európskym územiam s najbohatším zastúpením voľne žijúcich živočíchov. Žije tu viac ako 300 druhov stavovcov a približne 10 000 druhov bezstavovcov. Početné sú populácie vzácnych predátorov: medveďa hnedého, vlka, rysa i divej mačky. V poľskej a slovenskej časti biosférickej rezervácie žije vo voľnej prírode zubrie stáda. Dobré podmienky pre život tu našli aj zriedkavé a ohrozené druhy dravých vtákov (orol skalný, orol krikľavý,hadiar krátkoprstý) a sovy (výr skalný, sova lesná, kuvičok a pôtik kapcavý).

Poľsko-slovensko-ukrajinské pohraničie je výnimočné aj svojimi jedinečnými kultúrnymi hodnotami, ktoré sa vytvárali stáročia pod vplyvom dvoch veľkých kultúr – západnej (latinskej) a východnej (byzantskej). K najdôležitejším pamiatkam tohto územia patria posvätné budovy – drevené chrámy zo 17. a 18. storočia. Tri z nich (v Smolníku nad Sanom a Turčansku v Poľsku, v Užoku na Ukrajine) boli zapísané v roku 2013 do Zoznamu svetového dedičstva UNESCO.

Históriu územia dotvárajú pomníky, vojnové cintoríny, zachovalé artefakty z bojov prvej a druhej svetovej vojny, židovské cintoríny či prícestné kríže.